Aktualna situacija u vezi tečaja švicarskog franka (CHF) na društvenim mrežama već se naziva „Frankogedon“ implicirajući dramatičnost i široke razmjere kojima su pogođeni brojni građani. O uzrocima, posljedicama, kvaliteti i stvarnom dometu pojedinih rješenja ove situacije razgovarali smo s **prof. dr. sc. Vladimirom Čavrakom**, redovitim profesorom na Ekonomskom fakultetu u Zagrebu.

 **NST: Što su pravi uzroci i razlozi ovako velike promjene tečaja švicarskog franka koja je u Hrvatskoj ali i u nekim drugim zemljama izazvala pravu paniku?**

Najdublji uzroci su povezani s promjenama koje je u svjetski financijski sustav unijela globalizacija. Danas je kapital globalan i gotovo savršeno mobilan. Problem je što je većina svijeta danas u krizi. Europska unija je suočena sa stagnacijom, deflacijom i prijetnjom „zamke likvidnosti“. Da bi pobudila rast, Europska centralna banka se odlučila na ekspanzivnu monetarnu politiku čime vrši pritisak na pad vrijednosti eura. Najjednostavnije rečeno, oni koji danas u svijetu imaju viška kapitala, nemaju ga kamo uložiti a tečajni rizik dodatno potencira njihov strah. U povijesti je poznato da se u takvim situacijama traži sigurna rezervna valuta ili rezervna roba kao što je na primjer zlato. Zbog specifične pozicije Švicarske, njezina valuta je često igrala ulogu sigurnog utočišta. Zbog toga je smjer promjene tečaja švicarskog franka u pravilu bio suprotan od drugih značajnih svjetskih valuta. Tako je i danas. Očekivani pad vrijednosti eura (rublja itd.) smanjuje potražnju za tim valutama a povećava potražnju za švicarskim francima. Zbog toga raste cijena te valute odnosno tečaj. Već površan pogled na kretanje tečaja franka u zadnjih desetak godina pruža dovoljno dokaza za ovu tvrdnju.

Hrvatska je među zemljama koje su tu promjenu osjetile u većoj mjeri zbog velikog broja kredita građana nominiranih u švicarskim francima. Da li se to sve moglo predvidjeti i prevenirati? Jest, ali to monetarnim vlastima nije bilo primarno. Većina građana bez ekonomskog obrazovanja misli da je tečajna politika ono što piše u tečajnoj listi. Nažalost, ti mehanizmi su mnogo kompliciraniji i složeniji. Zbog toga je na bankama i na HNB-u odgovornost što nisu regulirali kredite s valutnom klauzulom te što nisu dovoljno jasno upozorili na tečajni rizik. HNB vodi politiku „upravljano plivajućeg tečajnog sustava“ i njome vodi brigu o tečaju eura ali ne i o tečaju drugih valuta. Međunarodna robna razmjena Hrvatske sa Švicarskom čini tek 1,2% naše međunarodne razmjene. To je premalen ponder da bi se kuna morala vezati za CHF. To je dodatni argument za špekulativni karakter kredita vezanih uz švicarski franak

**NST: Kakvo je vaše mišljenje o Vladinoj odluci o limitiranju tečaja franka na godinu dana, je li to dobro ili loše, za koga je dobro, za koga je loše?**

To je odluka države koja administrativno uvodi u naš financijski i ekonomski sustav višestruki tečaj i u tom smislu predstavlja presedan. Tečajevi ostalih valuta će se i dalje određivati na dosadašnji način na deviznom tržištu. To se odnosi i na tečaj švicarskog franka za uvoznike i izvoznike koji posluju sa švicarskim poduzećima. Ovom se odlukom privremeno suspendira tržišni mehanizam formiranja tečaja s ograničenim ciljem zaštite građana od neopravdanog dužničkog ropstva.

Ako uredno otplaćujete ugovoreni kredit a glavnica vam stalno ostaje ista ili se čak povećava, ili ako realno otplaćujete iznos koji je znatno veći od ugovorenog onda se to mora tretirati kao dužničko ropstvo a u slučaju ugovora valutiranih u švicarski franak riječ je upravo o takvim slučajevima. Bez obzira na činjenicu da kredit predstavlja privatni ugovorni odnos između korisnika kredita i banke, prethodno opisana situacija je nemoralna jer jedna strana jednostranim postupkom ostvaruje zaradu veću od uobičajene i normalne a na račun druge slabije strane. Ugovori koji se utemeljuju na nemoralu ustavno su ništavi a s druge strane, država ima ustavnu obavezu zaštiti građane od svih oblika izrabljivanja pa i financijskog.

Ova odluka privremeno zaustavlja paniku i daje vrijeme za racionalno donošenje konačnog rješenja. U tom smislu odluka je dobra za državu jer prigušuje ozbiljan izvor političkog i socijalnog nezadovoljstva a dobra je i za građane jer pruža nagovještaj trajnog rješenja njihovog problema.

Međutim, to je samo vrh problema odnosno rješenja. Problemi su dublji i ozbiljniji i nažalost ne mogu se riješiti naoko elegantnim odlukama Vlade i Sabora. Problem švicarskog franka je višeslojan i on ima razne dimenzije: psihološku, socijalnu, moralnu, pravnu, političku ali i ekonomsku koja je ovdje ipak najvažnija.

Zasada je djelomično riješen samo psihološki aspekt jer je zaustavljena panika i građanima je dano čvrsto obećanje da će se u razdoblju moratorija na tečaj iznaći „zadovoljavajuće“ rješenje. O tom rješenju (ili rješenjima) će se tek razgovarati. Socijalna i moralna dimenzija će biti dio budućih rješenja pa je o tome sada rano govoriti. U pravnom smislu ova odluka otvara neke nove probleme i dileme. Jedan kompleks pravnih pitanja jest ustavna uloga državne vlasti u određivanju tečaja što u tržišnim gospodarstvima, a takvim se deklariramo, nije uobičajeno. Drugi kompleks pitanja odnosi se na ustavnu ravnopravnost građana koji imaju kredite i onih koji nemaju a u slučaju rješenja koje će socijalizirati moguće gubitke tečajne konverzije. U tom slučaju građani s kreditima ostvaruju korist a građani koji nisu uzimali kredite imaju štetu za koju nisu odgovorni. Tu je i pitanje ravnopravnosti između korisnika kredita u različitim valutama, pogotovo onih koji imaju kredite vezane za EUR.

**NST: Kakvo je vaše mišljenje o mađarskom modelu, te o prijedlogu da se svi dugovi u francima konvertiraju u domaće kune.**

Mađarsko iskustvo je zanimljivo ali nema opravdanja za prepisivanje tuđih rješenja. Mađarska i Hrvatska imaju svoje specifičnosti i razlike. Mi trebamo definirati svoje rješenje koje je primjereno našim prilikama. Drugi dio vašeg pitanja pogađa srž problema naše monetarne politike. Ako se danas nameće jednostavno rješenje u tome da sve kredite denominiramo u kune, onda je legitimno i drugo pitanje, zašto smo uopće dopustili da se u Hrvatskoj, koja ima svoju nacionalnu valutu kunu, bankama dopusti, bez precizne regulacije, da emitiraju kredite u stranim valutama a bez pravila koje bi obvezalo na istovremeno bilančno pokriće u toj istoj stranoj valuti.

To je, dakle, problem vođenja naše monetarne politike u zadnjih dvadesetak godina a onda i odgovornosti Hrvatske narodne banke i mnogih drugih. Budući je emisija kuna determinirana količinom raspoloživih deviza, našoj monetarnoj vlasti je odgovaralo da se banke zadužuju u devizama jer je tako ostvareno pokriće za emitiranje kuna. U isto vrijeme bankama, koje su u međuvremenu postale strano vlasništvo, odgovaralo je da se zadužuju u devizama i daju kredite u kunama uz valutnu klauzulu jer su na tome ostvarivale višestruko veće kamatne marže nego da su to isto radile u zemljama svojeg vlasnika. Građanima je također odgovaralo da imaju na raspolaganju dovoljno kredita kojima mogu podržati potrošačke navike i ostvariti nabavku stanova, automobila i drugih dobara. Političkoj eliti je odgovaralo da se održava nerazmjerno visoka razina osobne potrošnje jer zadovoljni građani na izborima podržavaju političku elitu koja uspije ostvariti iluziju sretnog života s perspektivom. Na taj način zatvoren je krug koji je generirao model trgovačko-uvoznog i potrošačkog gospodarstva. Neki ekonomisti, brojni uvoznici i poduzetnici iz industrijsko-obrtničkog sektora godinama upozoravaju na neodrživost takvog modela koji uništava domaću proizvodnju, zaposlenost i koji gomila privatne i javne dugove koje će morati otplaćivati buduće generacije. Takav hazardni model funkcionira dok se ostvaruje kontinuirani rast. Međutim, kad zemlja uđe u ekonomsku krizu, a kod nas ona traje već sedmu godinu, taj se model mora slomiti.

**NST: Očito je da Vlada za sada nema rješenje za pitanje blokiranih jer je oprostom obuhvaćeno 60.000 od 320.000 tisuća blokiranih ili jednu petinu blokiranih. Što s ostalim blokiranima, kako to riješiti kako bi se izbjegao totalni socijalni kolaps Hrvatske?**

Slom kreditnog sustava, slom građana i obitelji koje zbog gubitka posla nisu u mogućnosti plaćati dugove, masovan bijeg mladih a i starijih u inozemstvo, slom brojnih poduzeća koja ulaze u stečaj ili ga umjetno izbjegavaju kroz predstečajne nagodbe, i tako dalje, vidljivi su pokazatelji sloma dosadašnjeg ekonomskog modela. Unatoč ovim sve vidljivijim znakovima, politička elita i dalje vozi po svojem i ne želi slušati struku. Jedno od takvih „lakih i jednostavnih rješenja“ je i populistička politika masovnog otpisa dugova građana i poduzeća. S njihovog aspekta otpis dugova je dobrodošla mjera jer građani imaju osjećaj da je problem time riješen. Međutim, zaboravlja se da otpisani dug znači da će netko drugi izgubiti prihod. Na primjer ako u Sisku poduzeće koje gospodari otpadom ili vodovod, otpišu svoja potraživanja građanima, za isti toliki iznos njihovi prihodi će biti manji a ako su im prihodi manji u opasnosti su da ostvare gubitak a ako imaju gubitak moraju smanjiti troškove a to najčešće završi novim otkazima. I time ste „elegantno“ rješenje jednog problema samo preselili na drugo mjesto gdje se problem pojavljuje u još oštrijoj formi s težim posljedicama. Osim toga, ako otpišete nekome njegov dug, otpisali ste ono što je nastalo u prošlosti. Ako ga u međuvremenu ne zaposlite i ne omogućite stjecanje prihoda, taj isti građanin ili obitelj će sutra stvoriti novi dug kojeg morate i sutra otpisati a to ne može ići u beskonačnost!

To znači da su otpisi dugova, moratorij na tečaj i slična „rješenja“ samo odgađanje i daljnje produbljivanje fundamentalnih problema. Poseban fenomen je stalni rast javnog duga i rizik njegovog enormnog rasta u slijedećem ciklusu porasta kamata a do toga u jednom trenutku mora doći jer su sada kamate na povijesno najnižim razinama. O tome u Hrvatskoj nema dovoljno svijesti ni kod političkih elita ni kod građana.

Dugoročnog i uspješnog rješenja nema bez da se promijeni cjelokupna ekonomska filozofija naših vladajućih političkih elita. Prvi i jedini cilj naše razvojne i ekonomske politike ne smije biti stabilnost nominalnih varijabli (tečaja, cijena i kamata). Ovo trebaju biti instrumenti a nacionalni cilj mora biti visoka stopa rasta, veća od 4% jer samo takva stopa može ublažiti sadašnje tegobe recesije i krize i potaknuti zaposlenost i rast standarda građana.

**NST: Kakvi su najnoviji podaci o broju blokiranih građana u Sisku i ukupnom iznosu duga za koji su blokirani?**

Što se Siska i naše Županije tiče, zvono za uzbunu je odavno već odzvonilo a broj blokiranih je samo indikator da nastupa završna faza gospodarskog i socijalnog kolapsa. Negativni trendovi se nastavljaju. Prije nekoliko godina javno sam upozoravao na te trendove, posebno demografske ali to nikoga nije zabrinulo. Koliko sam primijetio jedino je Crkva izrazila zabrinutost. Što se aktualnih podataka tiče evo samo onih koji najbolje oslikavaju situaciju. U našoj Županiji je u zadnjih sedam godina broj zaposlenih smanjen za oko 8.500 ili 1.200 prosječno godišnje što je trećinu veća stopa od prosjeka Hrvatske. Istovremeno je oko 16.000 građana u blokadi. U Sisku, po zadnjim podacima, ima oko 5.300 blokiranih građana s ukupnim dugom od oko 300 milijuna kuna (to je jednako iznosu dvogodišnjeg gradskog proračuna). U odnosu na ukupan broj stanovnika, broj blokiranih je preko 11% i po tom pokazatelju Sisak drži neslavno visoko treće mjesto u Republici Hrvatskoj. Prema nekim drugim podacima u zadnjih pet godina u Sisku je smanjen broj stanovnika za oko 4.500. Mladi su odustali od Siska i masovno su otišli ili planiraju odlaske u Irsku, Norvešku i brojne druge zemlje.

Ovi podaci traže puno ozbiljniju akciju od upiranja prstom na „one druge“ jer su oni krivi više nego mi. Sisku je potrebno puno više. Najmanje što bi se moglo za početak učiniti jeste da se na temu razvoja lokalnog gospodarstva, zaposlenosti i zapošljavanja kao i socijalne bombe sazove zajednička sjednica Gradskog vijeća Siska i Županijske skupštine uz sudjelovanje Gospodarske komore te da se za tu sjednicu pripremi relevantan pregled stanja s prijedlozima rješenja za pojedina pitanja od strane lokalnih stručnjaka. Također se nadam i vjerujem da u Sisku ima dovoljno stručnjaka a osobito mladih koji bi rado prihvatili poziv da sudjeluju u izradi nove gospodarske slike Siska ali za početak, netko ih mora pozvati.

**NST: Kakvo je vaše mišljenje u odnosu na pravni okvir, treba li mijenjati Ovršni zakon kako bi se zaustavila i spriječila daljnja legalna pljačka ovrhovoditelja i vjerovnika? Treba li zakonom ukinuti mogućnost da FINA-Financijska agencija može i smije ovršavati privatne bankovne račune i imovinu građana? Da li je rješenje za dio blokiranih, koji su u takvo stanje došli jer su izgubili posao i zbog švicaraca, bilo donošenje Zakona o osobnom bankrotu?**

Sve ovo što navodite jesu tehnička pitanja. Naravno da se njihovim rješavanjem može bitno olakšati težak socijalni položaj građana dužnika ali se njima ne rješava bit i glavni uzrok problema. Sve što mi u Hrvatskoj moramo raditi od općine, gradova, županija do centralne države svodi se samo na jednu riječ: ZAPOŠLJAVANJE i odgovor na jedno pitanje: kako potaknuti proces razvoja poduzetništva i otvaranje novih radnih mjesta. To znači kada gradska ili županijska vlast pokreće neki projekt mora ga testirati samo jednim pitanjem: koliko trošak tog projekta otvara novih trajnih radnih mjesta. Sve ostalo je u narednih 5-6 godina u drugom planu! Mislim da na tom tragu treba koncentrirati sve lokalne čimbenike na jedno mjesto i usmjeriti u jednom pravcu.

**NST: Da li je vama ponuđen kredit u švicarskim francima?**

Da, ali sam ga pristojno odbio uzeti!

Razgovor vodio:

Željko Maljevac